**Celia-kirjasto on palvellut lukemisesteisiä jo 120 vuotta**

*Celia-kirjasto on kulkenut pitkän tien näkövammaisten pistekirjastosta kaikkia suomalaisia lukemisesteisiä palvelevaksi nykyaikaiseksi instituutioksi. Celian juuret ulottuvat aina vuoteen 1890, jonka aprillipäivänä Cely Mechelin perusti yhdistyksen ”Kirjoja sokeille”.*

1.4.1890 23-vuotias senaattorintytär Cecilia (Cely) Mechelin perusti 16 muun säätyläisnaisen kanssa yhdistyksen Förening Böcker åt de Blinda – Kirjoja sokeille. Säännöissä määriteltiin yhdistyksen tavoitteeksi ”avata kirjallisuuden aarreaitta sokeille jäljentämällä tavallisesta kirjoituksesta sokeainkirjoitukseksi sellaisia kirjallisia teoksia, jotka sokeita kiinnostavat tai jotka voivat olla heille hyödyksi”. Ennen yhdistyksen perustamista pistekirjoituksella oli saatavilla ainoastaan välttämättömiksi katsottuja uskonnollisia teoksia.

Näkövammaisten kirjasto toimi yhdistyksen alaisena aina vuoteen 1978 asti, jolloin se siirrettiin valtion alaisuuteen. Se sai vuonna 2001 nimen Celia perustajansa kunniaksi. Valtiollistamisen myötä asiakaskunta laajentui vähitellen – asiakkaita alkoi tulla lisää myös mm. lukihäiriöisten, MS-tautia sairastavien, kehitysvammaisten ja afaatikoiden joukosta. Nykyisin Celia palvelee kaikkia suomalaisia lukemisesteisiä eli henkilöitä, jotka eivät voi vamman tai sairauden vuoksi lukea tavallisia painettuja kirjoja.

**Pistekirjoja jäljennettiin käsin vuosikymmeniä**

Kirjoja sokeille -yhdistyksen jäsenet jäljensivät kirjat Louis Braillen vuonna 1825 kehittämällä pistekirjoituksella käsin, kirjain kirjaimelta, käyttämällä sinkki- ja siannahkatauluja ja naskalia. Aluksi kirjat valittiin melko satunnaisin perustein, ja kirjat olivat usein niitä, joita yhdistyksen jäsenet itsekin lukivat. Ensimmäisten pistekirjojen joukossa oli mm. Kalevala sekä valikoimia Runebergin, Topeliuksen ja Juhani Ahon teoksista. Etenkin pohjoismaista kirjallisuutta jäljennettiin ruotsiksi, kun taas suomalaisten kirjailijoiden teoksia jäljennettiin suomeksi.

Ensimmäisenä toimintavuotenaan 1890 yhdistys sai valmiiksi 16 kirjaa, ja vuonna 1894 kirjoja oli jo riittävästi lainaustoiminnan aloittamiseksi. Vuonna 1901 kokoelmassa oli mm. Charles Dickensiä, Tolstoita, Minna Canthia, Shakespearen runoja, poikien seikkailukirjoja ja poliittisiakin kirjoja.

Vuonna 1908 perustettiin kirjallisuustoimikunta, joka laati vuosittain ehdotuksen jäljennettävistä kirjoista. Toimikunnan ansiosta kokoelmasta tuli monipuolisempi, mutta etenkin suomenkielisestä kaunokirjallisuudesta oli yhä pulaa. Vielä vuonna 1940 ruotsinkielinen kokoelma oli suurempi kuin suomenkielinen! Aluksi myös suosittiin klassikoiksi katsottuja teoksia, vaikka uutuuksista oli suuri kysyntä. Kirjojen jäljentäminen oli suuritöistä, ja pelättiin, että uudet kirjat kiinnostaisivat lukijoita vain hetkellisesti ja jäisivät sitten hyllyyn keräämään pölyä.

Pistekirjoituskoneet kehitettiin 1900-luvun alussa. Ne helpottivat ja nopeuttivat jäljentämistä mutta yleistyivät Suomessa vasta 1930-luvulla. Vähitellen pistekirjoja alettiin myös painaa. Ensimmäinen painettu kaunokirjallisuutta edustava pistekirja oli Vänrikki Stoolin tarinat vuodelta 1895. Pistekirjojen painaminen oli kuitenkin vielä tuolloin hyvin kallista, ja suurin osa kirjoista jäljennettiinkin pistekirjoitukseksi käsin vielä kymmenien vuosien ajan. Kirjoja sokeille -yhdistys sai oman kirjapainon sotien jälkeen.

**1950-luku: siirtyminen äänikirjojen aikaan**

Sodat toivat kirjaston asiakaskuntaan uuden ryhmän, sodassa näkönsä kokonaan tai osittain menettäneet. He eivät useinkaan osanneet eivätkä opetelleet pistekirjoitusta. Tekniikan kehittyminen antoi kuitenkin myös heille mahdollisuuden jatkaa lukuharrastusta – äänikirjojen muodossa.

Sokeain kirjastoon hankittiin ensimmäiset magnetofonilla kuunneltavat avokeloille tallennetut äänikirjat vuonna 1955. Äänikirjojen tulo laajensi räjähdysmäisesti asiakaskuntaa, joka siihen asti oli muodostunut lähinnä pistekirjoituksen hallitsevista näkövammaisista.

Äänikirjatuotannon alkaminen herätti suurta innostusta, ja alkuaikoina oli runsaasti vapaaehtoisia lukijoita. Lukeminen olikin vapaaehtoistyötä vuoteen 1963 asti. Nykyisin äänikirjan lukijat toimivat yleensä free lancereina tai työsuhteessa äänitysstudioissa.

Äänikirjojen tuotannon alkaessa esiin nousivat myös tekijänoikeuskysymykset. Suomessa omaksuttiin käytäntö, jossa kirjailijalta kysyttiin lupa kirjan äänittämiseen, ja useimmat kirjailijat suhtautuivat suopeasti asiaan. Ruotsissa kirjoja äänitettiin ilman tekijältä kysyttyä lupaa, mikä johtikin 1950-luvun lopulla tekijänoikeuskiistoihin ja oikeudenkäynteihin. Vuonna 1961 Suomen tekijänoikeuslakiin kirjattiin pykälä, jonka mukaan kirjallisesta tai sävellysteoksesta saa valmistaa kappaleita pistekirjoituksella tai äänittämällä sokeain lainakirjastotarpeisiin.

Ensimmäisten äänikirjojen joukossa oli niin suomalaisen kirjallisuuden klassikoita, ajan suosikkikirjallisuutta, huumoria, poliittisia muistelmia kuin tietokirjoja. Muun muassa Tuntematon sotilas, Isä Camillon kylä, Ihmisiä suviyössä ja Mannerheimin muistelmat olivat saatavilla äänikirjoina kevättalvella 1956. Ensimmäiset oppikirjat äänitettiin vuonna 1959.

Äänikirjojen suosio oli valtaisa, ja lainaajia olisi varmasti ollut enemmänkin, jollei kuunteluun tarvittava magnetofoni olisi ollut niin kallis. Valtio hankki magnetofoneja sotasokeille lainattavaksi, ja osa tarvitsijoista sai laitteen sokeainyhdistykseltä. Osa kuitenkin joutui ostamaan laitteen itse – jos siihen oli lainkaan varaa. 1960-luvun lopulla arvioitiin, että kolme neljäsosaa näkövammaisista ei voinut käyttää kirjaston palveluita varattomuuden vuoksi.

**Kasettien aikakausi 1970-luvulta vuoteen 2007**

Magnetofoninauhoissa oli monia huonoja puolia ja niiden käsittely oli hankalaa varsinkin vanhuksille ja vastasokeutuneille: nauhat katkeilivat, sotkeutuivat, kelautuivat väärinpäin ja niiden päälle saattoi vahingossa äänittää. 1960- ja 70-lukujen taitteessa päätettiin korvata magnetofonit ja hankalat avokelanauhat englantilaisilla Clarke & Smith -kuusiraitakaseteilla ja niitä varten valmistetuilla, erityisesti näkövammaisten käyttöön suunnitelluilla kuuntelulaitteilla. Yhdelle kasetille mahtui 12 tuntia luettua tekstiä, joten suuri osa kirjoista mahtui yhdelle kasetille. Nauha oli suojassa kotelon sisässä, joten kasetit olivat kestävämpiä kuin avokelanauhat. Kasetit olivat myös huomattavasti halvempia.

Valtio hankki kasettien käyttöön tarvittavat kuuntelulaitteet, jotka lähetettiin kirjastosta lainaksi niitä tarvitseville. Kasettilainaus alkoi vuonna 1972, ja kirjasto sai heti yli kuusisataa uutta lainaajaa. Äänikirjojen lainaajia oli vuoden lopussa yli 2000, kun pistekirjojen lainaajia oli vain 345.

Clarke & Smith -kaseteista siirryttiin 1980- ja 90-lukujen vaihteessa tavallisten c-kasettien käyttöön. Kasetit postitettiin asiakkaille, jotka palauttivat ne kirjastoon postitse. Lainaus- ja lainaajamäärät olivat kasvussa, ja kasettilainaus aiheuttikin kirjastolle valtavat postituskulut.

**2000-luku: Siirtyminen digiaikaan ja omakirjalainaukseen mullistaa toiminnan**

Vuonna 2004 Celia alkoi tehdä äänikirjoja digitaalisina Daisy-kirjoina, joita lainataan yhä cd-rom-levyille tallennettuna. C-kasettien lainaus loppui kokonaan vuonna 2007. Vuodesta 2008 alkaen ääni- ja pistekirjat on lainattu ns. omakirjalainauksena. Kirjasta tehdään kullekin lainaajalle kutakin lainauskertaa kohti oma, henkilökohtainen kopio, jonka asiakas hävittää käytön jälkeen. Valmista cd-levy- tai pistekirjavarastoa ei siis ole olemassa, vaan kirjat ovat tiedostoina digitaalisissa arkistoissa. Toisin kuin aiemmin – ja yleisissä kirjastoissa edelleen – kokoelmassa olevaa kirjaa ei siis koskaan tarvitse odotella kuin muutaman päivän, joka kuluu lainatilauksen käsittelyyn ja levyn postitukseen.

Omakirjalainaukseen siirtymisen myötä lainamäärät kasvoivat huikeasti. Vuonna 2009 lainoja tehtiin jo 945 000, ja tänä vuonna lainojen arvioidaan ylittävän miljoonan rajapyykin. Lainoista peräti 98 % on äänikirjoja. Asiakkaat voivat myös liittyä verkkokuuntelukokeiluun, jossa äänikirjoja voi kuunnella suoraan verkon kautta, ilman cd-levyjen odottelua ja levyroskaa. Tulevaisuudessa verkkokuuntelusta tulee varmasti arkipäivää.

Asiakkaita Celialla oli vuonna 2009 noin 15 000. Celian jatkuvasti kasvavassa kauno- ja tietokirjallisuusvalikoimassa on jo 30 000 eri äänikirjaa suosituista uutuuksista ikivihreisiin klassikoihin ja kaikkea siltä väliltä.

Celia-kirjasto on kohdannut monta haastetta 120-vuotisen toimintansa aikana ja odottaa mielenkiinnolla uusia muutoksia, joita tekninen kehitys ja toisaalta vähenevät määrärahat jouduttavat. Kirjasto haluaa kunnioittaa ja muistaa historiaansa samalla kun katse on suunnattuna kohti tulevaisuuden näkymiä.

Lähde: Keravuori, Kirsi 1990: *Siannahkataulusta digitaalitekniikkaan. Sata vuotta näkövammaisten kirjastotoimintaa 1890–1990.* Näkövammaisten kirjastoyhdistys ry.